
R E F E R A T   D E   A P R O B A R E
[bookmark: _Hlk231385925]privind darea în administrare Liceului Teoretic „Avram Iancu” Brad a unor
 bunuri proprietatea Municipiului Brad

Prin Hotărârea Consiliului Local nr. 30/2025 a fost aprobată darea în administrare Grădiniței cu Program Prelungit „Floare de Colț” a unor imobile aparținând domeniului public al Municipiului Brad, având următoarele valori de inventar:
· valoare inventar construcții: 689.142 lei; 
· valoare inventar teren: 165.139 lei; 
· valoare inventar împrejmuire: 40.997 lei; 
· valoare investiție „Construcție nouă” recepționată în anul 2024: 8.051.379,29 lei. 
Ulterior, prin Procesul-verbal de recepție la terminarea lucrărilor, aferent obiectivului de investiții „Dezvoltarea infrastructurii de învățământ antepreșcolar și preșcolar în municipiul Brad, județul Hunedoara”, înregistrat la Primăria Municipiului Brad sub nr. 37225/31.07.2025, a fost recepționată lucrarea executată, fiind stabilită valoarea finală a investiției.
Ca urmare a recepției finale și a actualizării valorilor rezultate din documentația tehnico-economică, valoarea totală de inventar a imobilului administrat, actualmente, de către Liceul Teoretic „Avram Iancu” Brad, se modifică și se actualizează la suma de 9.652.076,04 lei.
Având în vedere necesitatea asigurării cadrului legal și administrativ pentru desfășurarea în condiții optime a activității educaționale în cadrul Liceului Teoretic „Avram Iancu” Brad, se impune darea în administrare a bunurilor mobile și imobile aflate în proprietatea Municipiului Brad și utilizate de această unitate de învățământ.
Bunurile care fac obiectul proiectului de hotărâre constă în: terenuri, clădiri, mijloace fixe și obiecte de inventar, evidențiate în anexele care fac parte integrantă din proiectul de hotărâre. Aceste anexe cuprind elementele de identificare, valoarea de inventar, precum și situația juridică a bunurilor respective.
Darea în administrare urmează a se realiza pe baza unui contract de administrare încheiat între Municipiul Brad și Liceul Teoretic „Avram Iancu” Brad, pe o perioadă de 10 ani, cu posibilitatea prelungirii prin act adițional, în condițiile legii. Pe durata exercitării dreptului de administrare, titularul va avea obligația de a păstra destinația actuală a bunurilor și de a le utiliza exclusiv pentru desfășurarea activităților educaționale și administrativ-social-culturale specifice instituției.
Predarea-preluarea bunurilor se va realiza pe bază de proces-verbal, de către o comisie desemnată prin dispoziția Primarului Municipiului Brad, în termen de 30 de zile de la data adoptării hotărârii Consiliului Local.
Titularul dreptului de administrare va asigura întreținerea corespunzătoare a bunurilor preluate, exercitând posesia și folosința acestora în condițiile legii, cu respectarea obligațiilor ce decurg din administrarea patrimoniului public. De asemenea, bunurile date în administrare vor fi inventariate anual împreună cu reprezentanții proprietarului, iar evidențele contabile ale Municipiului Brad și ale Liceului Teoretic „Avram Iancu” Brad vor fi actualizate în mod corespunzător.
În contextul celor de mai sus, am inițiat prezentul proiect de hotărâre prin care am propus darea în administrare Liceului Teoretic „Avram Iancu” Brad a unor bunuri, proprietatea Municipiului Brad și îl supun spre dezbatere și aprobare plenului Consiliului Local al Municipiului Brad în forma prezentată.
Am propus, de asemenea, împuternicirea Primarului Municipiului Brad să semneze, în numele și pentru Municipiul Brad, contractul de administrare, precum și abrogarea  Hotărârilor Consiliului Local nr. 30/2025 și, respectiv, nr. 52/2025 la data intrării în vigoare a prezentei hotărâri.
Invoc în susţinerea propunerii mele prevederile art. 2 lit. e) și art. 6 alin. (3) din O.G. nr. 71/2002 privind organizarea și funcționarea serviciilor publice de administrare a domeniului public și privat de interes local, cu modificările și completările ulterioare, ale art. 146 din Legea nr. 198/2023 a învățământului preuniversitar, cu modificările și completările ulterioare, ale art. 867 și următoarele din Legea nr. 287/2009 privind  Codul Civil, republicată cu modificările și completările ulterioare, ale art.108 lit. a), art. 129 alin. (1), alin. (2) lit. c) și lit. d), alin. (6) lit. b), alin. (7) lit. c), art. 298 - art. 301 din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. (4) din Legea nr. 554/2004 a contenciosului administrativ, cu modificările și completările ulterioare.

